text: Op de wijse. Den lustelijcken Mey is nv inden tijt.
  Hoort toe ghy sondaers alle ghemeyn
  Wilt niet mistroostich wesen
  Gaet al tot Christum dat edel greyn
  Die mach onsen druck ghenesen
  So ons die schriftuere wt leyt
  Godt die is altijt bereyt
  Te vergheuen onse misdaden
  Christus spreeckt, compt alle die zijt beladen.
  God heeft ons so lief dat hy ons bemindt
  Esaias doet ons dat weten
  Al waert dat een Moeder haer eyghen kindt
  Soude moghen vergheten
  Hy en vergheet ons nemmermeer,
  Christus die almoghende Heer
  
  Want wy ijn alle sijn graden
  Christus spreeckt compt alle die zijt beladen
  Magdalena die men die sondersse heet
  Daer mochtmen wel aenschouwen
  Ende van Zacheus niet en vergeet,
  Daer hy maeltijt ginck houwen
  Noyt sondaer en quam daer so groot
  Die hy sijn jonste niet en boot,
  Hy en thoonde hem sijn ghenaden
  Christus spreeckt, compt alle die zijt beladen.
  Hy is den wech als daer staet gheschreuen
  Een Heer bouen alle Heeren
  Die waerheyt is hy, ende oock dat leuen
  Waer wilt ghy anders keeren
  Hy is die dore die open staet
  Daermen totten Vader gaet
  Niemandt wil hy versmaden
  Christus spreeckt, compt alle die zijt beladen.
  Dus wilt betrouwen in God des vreden
  Wilt sijn gheboden houwen
  En wilt den buyten wech niet treden
  So sult ghy zijn Rijck aenschouwen
  Ende houdt altijt accoort
  Ende sijn Goddelijck woort
  Wilt treden na sijn paden
  Christu spreeckt, compt alle die sijt beladen.
  Godt worde voor ons aent Cruyce ghereckt
  Met sijn ghebenedijde leden
  Die Ioden hebben hem so zeer begeckt
  Den Moordenaer heeft hem ghebeden
  Met woorden seer soetelijck
  Beloofde hy hem sijn eewich Rijck
  Noch en quam hy niet te spade
  Christus spreeckt, comt alle die sijt beladen.
  
  O Princelijcke God inder eewicheyt
  Roept, Heere compt ons te baten
  Sijn armen heeft hy wijt wt ghespreyt
  Hy en wil ons niet verlaten
  Hy is eewich ghebenedijt
  Peyst dit altijt wie dat ghy sijt
  Ende wilt v wijsselijck beraden
  Christus spreeckt, compt alle die sijt beladen.